b"\n_START_ARTICLE_\nCoriolan Dr\xc4\x83gulescu\n_START_SECTION_\nStudii \xc8\x99i aspecte biografice\n_START_PARAGRAPH_\nP\xc4\x83rin\xc8\x9bii s\xc4\x83i au fost \xc8\x98tefan Dr\xc4\x83gulescu, \xc3\xaenv\xc4\x83\xc8\x9b\xc4\x83tor, \xc8\x99i Elena, casnic\xc4\x83. Urmeaz\xc4\x83 primele dou\xc4\x83 clase la \xc8\x99coala confesional\xc4\x83 ortodox\xc4\x83 din localitatea natal\xc4\x83, clasele a III-a \xc8\x99i a IV-a \xc3\xaen cadrul Liceului \xe2\x80\x9eG-ral Ioan Dragalina\xe2\x80\x9d, iar \xc3\xaentre anii 1917-1921 gimnaziul maghiar din Oravi\xc8\x9ba. \xc3\x8e\xc8\x99i contin\xc4\x83 studiile la Liceul \xe2\x80\x9eConstantin Diaconovici Loga\xe2\x80\x9d din Timi\xc8\x99oara, unde \xc3\xae\xc8\x99i sus\xc8\x9bine bacalaureatul \xc3\xaen anul 1925. \xc3\x8en continuare urmeaz\xc4\x83 cursurile Facult\xc4\x83\xc8\x9bii de \xc8\x98tiin\xc8\x9be, sec\xc8\x9bia chimie a Universit\xc4\x83\xc8\x9bii din Cluj, unde, \xc3\xaen 1930 ob\xc8\x9bine licen\xc8\x9ba. \xc3\x8en februarie 1936 \xc3\xae\xc8\x99i sus\xc8\x9bine teza de doctorat cu titlul \xe2\x80\x9eContribu\xc8\x9bii la teoria fluorescen\xc8\x9bei substan\xc8\x9belor organice\xe2\x80\x9d, sub conducerea prof. Dan R\xc4\x83dulescu, tez\xc4\x83 apreciat\xc4\x83 cu calificativul \xe2\x80\x9emagna cum laude\xe2\x80\x9d._NEWLINE_\xc3\x8en 16 iulie 1934 se c\xc4\x83s\xc4\x83tore\xc8\x99te cu Olga Cimponeriu, cu care va avea doi fii, pe Nicolae, \xc3\xaen 1937 \xc8\x99i pe Gheorghe, \xc3\xaen 1942.\n_START_SECTION_\nActivitate\n_START_PARAGRAPH_\n\xc3\x8en ultimul an de studii, sprijinit de prof Gheorghe Spacu, ob\xc8\x9bine un post de custode la unul din laboratoarele Facult\xc4\x83\xc8\x9bii de \xc8\x98tiin\xc8\x9be. Dup\xc4\x83 efectuarea serviciului militar, \xc3\xaen cadrul \xc8\x98colii de Gaze din Bucure\xc8\x99ti, revine la Cluj, unde din 1 octombrie 1931 este \xc3\xaencadrat ca asistent la Catedra de Fizic\xc4\x83 a universit\xc4\x83\xc8\x9bii. \xc3\x8en 1 octombrie 1932 trece, ca preparator, la Catedra de Chimie Anorganic\xc4\x83 \xc8\x99i Analitic\xc4\x83 a Facult\xc4\x83\xc8\x9bii de \xc8\x98tiin\xc8\x9be, fiind titularizat asistent \xc3\xaen 1 octombrie 1934. Lucreaz\xc4\x83 aici ca asistent timp de 8 ani, sub \xc3\xaendrumarea prof. Gheorghe Spacu, Raluca Ripan, \xc8\x99i Dan R\xc4\x83dulescu, \xc3\xaen colaborare cu care public\xc4\x83 o serie de lucr\xc4\x83ri \xc8\x99tiin\xc8\x9bifice._NEWLINE_\xc3\x8en ace\xc8\x99ti ani este atras de ideile de st\xc3\xa2nga \xc8\x99i frecventeaz\xc4\x83 cercul lui Tudor Bugnariu. Are o pozi\xc8\x9bie net antifascist\xc4\x83 \xc8\x99i antirevizionist\xc4\x83, public\xc3\xaend \xc3\xaen 1936 bro\xc8\x99ura Pacea este \xc3\xaen pericol. \xc3\x8enarm\xc4\x83rile Germaniei hitleriste. De asemenea, \xc3\xaentre anii 1939-1940 public\xc4\x83 \xc3\xaen revista s\xc4\x83pt\xc4\x83m\xc3\xa2nal\xc4\x83 \xc8\x9aara Nou\xc4\x83 o serie de articole (\xe2\x80\x9eC\xc3\xa2t consum\xc4\x83 r\xc4\x83zboiul\xe2\x80\x9d', \xe2\x80\x9eEliberarea economic\xc4\x83 a lumii\xe2\x80\x9d etc.) precum \xc8\x99i \xc3\xaen revistele Na\xc8\x9biunea Rom\xc3\xa2n\xc4\x83, \xc8\x9aara de m\xc3\xa2ine \xc8\x99i \xc8\x9a\xc4\x83r\xc4\x83nismul b\xc4\x83n\xc4\x83\xc8\x9bean._NEWLINE_\xc3\x8en 1940, dup\xc4\x83 Dictatul de la Viena, Facultatea de \xc8\x98tiin\xc8\x9be a Universit\xc4\x83\xc8\x9bii din Cluj se refugiaz\xc4\x83 la Timi\xc8\x99oara, Coriolan Dr\xc4\x83gulescu urm\xc3\xa2nd-o, iar \xc3\xaen 1942 devine \xc8\x99ef de lucr\xc4\x83ri. Continu\xc4\x83 s\xc4\x83 publice lucr\xc4\x83ri \xc8\x99tiin\xc8\x9bifice \xc3\xaen colaborare \xc8\x99i cu Ilie G. Murgulescu, iar \xc3\xaen 15 noiembrie 1945 este numit pofesor la disciplina Chimie agricol\xc4\x83 la facultatea de Agronomie din Timi\xc8\x99oara._NEWLINE_Particip\xc4\x83 la \xc3\xaentemeierea organiza\xc8\x9biei Uniunea Patrio\xc8\x9bilor din Banat, cu orientare de st\xc3\xa2nga. \xc3\x8en 29 noiembrie 1944, c\xc3\xa2nd se schimb\xc4\x83 administra\xc8\x9bia ora\xc8\x99ului, este numit primar al Timi\xc8\x99oarei, func\xc8\x9bie pe care o de\xc8\x9bine p\xc3\xa2n\xc4\x83 \xc3\xaen 30 aprilie 1945, ocup\xc3\xa2ndu-se de \xc3\xaenl\xc4\x83turarea daunelor provocate de r\xc4\x83zboi._NEWLINE_Redacteaz\xc4\x83 \xc3\xaempreun\xc4\x83 cu prof. Murgulescu un memoriu pentru \xc3\xaenfiin\xc8\x9barea Facult\xc4\x83\xc8\x9bii de Chimie industrial\xc4\x83 la Politehnica din Timi\xc8\x99oara, memoriu aprobat \xc3\xaen 18 februarie 1948, de Consiliul Profesoral Unit \xc8\x99i de Senatul Politehnicii. Memoriul are succes, iar \xc3\xaenfiin\xc8\x9barea facult\xc4\x83\xc8\x9bii este aprobat\xc4\x83 prin Decretul nr. 161 din 22 iulie 1948. Prof. Dr\xc4\x83gulescu este numit profesor la disciplina Chimie Anorganic\xc4\x83 \xc8\x99i Analitic\xc4\x83, \xc8\x99ef al Catedrei de Chimie Anorganic\xc4\x83 \xc8\x99i Analitic\xc4\x83 \xc8\x99i Decan al facult\xc4\x83\xc8\x9bii nou \xc3\xaenfiin\xc8\x9bate. Ca decan se love\xc8\x99te de problemele din acea perioad\xc4\x83 privind apartenen\xc8\x9ba social\xc4\x83 a membrilor corpului didactic. Devine garantul pentru George Ostrogovici, Alexandru Ci\xc8\x99man, Iosif Dick, Iosif Reichel, Emil La\xc8\x9biu._NEWLINE_\xc3\x8en 1955 este numit conduc\xc4\x83tor de doctorat, p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii fiind conduc\xc4\x83torul unui num\xc4\x83r de 38 de doctoranzi._NEWLINE_Militeaz\xc4\x83 pentru \xc3\xaenfiin\xc8\x9barea \xc3\xaen Timi\xc8\x99oara a unui centru de cercetare \xc3\xaen domeniul chimiei. \xc3\x8en 1951 se \xc3\xaenfiin\xc8\x9beaz\xc4\x83 sub conducerea sa Baza de Cercet\xc4\x83ri \xc8\x98tiin\xc8\x9bifice din Timi\xc8\x99oara a Academiei. La 12 iulie 1956 devine membru corespondent al Academiei. Va deveni membru titular la 21 martie 1963 \xc8\x99i pre\xc8\x99edinte al Sec\xc8\x9biei de Chimie a Academiei \xc3\xaen 1974._NEWLINE_Pentru scurt timp (20 ianuarie - 14 februarie 1956) este investit Rector al Institutului Politehnic Timi\xc8\x99oara, \xc3\xaens\xc4\x83 din 14 februarie 1956 este numit prin HCM nr. 232/10 februarie 1956 ministru adjunct \xc3\xaen Ministerul Educa\xc8\x9biei \xc8\x99i \xc3\x8env\xc4\x83\xc8\x9b\xc4\x83m\xc3\xaentului. Prin HCM nr. 1015/30 mai 1956 Coriolan Dr\xc4\x83gulescu este numit loc\xc8\x9biitor al pre\xc8\x99edintelui Comisiei Superioare de Diplome din cadrul Ministerului \xc3\x8env\xc4\x83\xc8\x9b\xc4\x83m\xc3\xaentului. Pre\xc8\x99edinte al comisiei era ministrul, Ilie G. Murgulescu._NEWLINE_\xc3\x8en calitate de ministru adjunct ia parte la discu\xc8\x9biile din sala \xe2\x80\x9eAlaci Valeriu\xe2\x80\x9d \xc8\x99i de la Cantina MV de la Facultatea de Mecanic\xc4\x83 din data de 30 octombrie 1956 cu studen\xc8\x9bii participan\xc8\x9bi la mi\xc8\x99c\xc4\x83rile studen\xc8\x9be\xc8\x99ti din Timi\xc8\x99oara din 1956, unde se art\xc4\x83 dispus s\xc4\x83 asculte revendic\xc4\x83rile studen\xc8\x9bilor. \xc3\x8en urma acestor mi\xc8\x99c\xc4\x83ri, la \xc8\x99edin\xc8\x9ba biroului politic al CC al PMR din 13 noiembrie 1956 \xc3\xaentreaga conducere a Ministerului \xc3\x8env\xc4\x83\xc8\x9b\xc4\x83m\xc3\xaentului este demis\xc4\x83, mai ales c\xc4\x83 Nicolae, fiul acad. Dr\xc4\x83gulescu, participase \xc8\x99i el la mi\xc8\x99care, fiind chiar arestat. Drept represalii pentru aceste mi\xc8\x99c\xc4\x83ri \xc8\x99i \xc3\xaempotriva lui Dr\xc4\x83gulescu personal, ca fondator, Miron Constantinescu a propus mutarea Facult\xc4\x83\xc8\x9bii de Chimie la Bra\xc8\x99ov, \xc3\xaens\xc4\x83 dup\xc4\x83 excluderea sa \xc3\xaen 1957 din conducerea PMR, propunerea a c\xc4\x83zut, Dr\xc4\x83gulescu revenind ca Decan al facult\xc4\x83\xc8\x9bii._NEWLINE_\xc3\x8en anul 1962 este solicitat s\xc4\x83 devin\xc4\x83 \xc8\x99ef al Catedrei de Chimie Anorganic\xc4\x83 la Facultatea de Chimie Industrial\xc4\x83 de la Institutul Politehnic din Bucure\xc8\x99ti, unde va preda cursul de Chimie anorganic\xc4\x83 \xc8\x99i analitic\xc4\x83 p\xc3\xa2n\xc4\x83 \xc3\xaen anul 1968. A continuat s\xc4\x83 predea acest curs \xc8\x99i la Timi\xc8\x99oara p\xc3\xa2n\xc4\x83 la pensionare, survenit\xc4\x83 \xc3\xaen 3 ianuarie 1977._NEWLINE_A f\xc4\x83cut parte din numeroase organisme \xc8\x99tiin\xc8\x9bifice \xc8\x99i economice: Consiliul Uniunii Interna\xc8\x9bionale de Chimie Pur\xc4\x83 \xc8\x99i Aplicat\xc4\x83, Consiliul Na\xc8\x9bional de \xc8\x98tiin\xc8\x9b\xc4\x83 \xc8\x99i Tehnologie, Comisia superioar\xc4\x83 de Diplome, Consiliul Superior al \xc3\x8env\xc4\x83\xc8\x9b\xc4\x83m\xc3\xa2ntului Universitar de la MEI, Colegiul Ministerului Industriei Chimice, Consiliul Na\xc8\x9bional al ASIT (pre\xc8\x99edinte al Filialei Timi\xc8\x99oara), Consiliul de conducere al Societ\xc4\x83\xc8\x9bii pentru R\xc4\x83sp\xc3\xa2ndirea \xc8\x98tiin\xc8\x9bei \xc8\x99i Culturii (SRSC), Consiliul de conducere al Funda\xc8\x9biei \xe2\x80\x9eM. Elias\xe2\x80\x9d a Academiei._NEWLINE_Principalele obiective de cercetare au fost \xc3\xaen domeniul chimiei anorganice, chimiei analitice, tehnologiilor chimice anorganice \xc8\x99i pentru valorificarea resurselor minerale autohtone, \xc3\xaen special minerale rare \xc8\x99i disperse (bismut, galiu, beriliu, uraniu), sau a unor perechi de metale asem\xc4\x83n\xc4\x83toare, a c\xc4\x83ror chimie este complicat\xc4\x83 (zirconiu-hafniu, niobiu-tantal, galiu-indiu). \xc3\x8en cercetare a folosit metode moderne ca radiometria, spectrofotometria, roentgenografia termic\xc4\x83, metode electrometrice. Rezultatele cercet\xc4\x83rilor le-a comunicat la Congresele interna\xc8\x9bionale ale Uniunii Interna\xc8\x9bionale de Chimie Pur\xc4\x83 \xc8\x99i Aplicat\xc4\x83 (Lisabona, M\xc3\xbcnchen, Moscova); Conferin\xc8\x9bele interna\xc8\x9bionale de chimie coordinativ\xc4\x83 (Detroit, Viena, Tokio, Ierusalim, Cracovia, Zakopane, Toronto, Bratislava, Moscova), Conferin\xc8\x9bele interna\xc8\x9bionale de chimie pur\xc4\x83 \xc8\x99i analitic\xc4\x83 (M\xc3\xbcnchen, Washington, Madrid, Praga), Conferin\xc8\x9bele interna\xc8\x9bionale Pugwash (Cehoslovacia, India), particip\xc3\xa2nd la peste 40 de manifest\xc4\x83ri interna\xc8\x9bionale, din peste 20 de \xc8\x9b\xc4\x83ri.\n_START_SECTION_\nTitluri, ordine \xc8\x99i medalii\n_START_PARAGRAPH_\nPentru activitatea sa de om de \xc8\x99tiin\xc8\x9b\xc4\x83 a fost decorat cu Ordinul Muncii cl. a III-a (1962) \xc8\x99i a II-a (1963), Ordinul Meritul \xc8\x98tiin\xc8\x9bific cl. a II-a (1966) \xc8\x99i Medalia Muncii. \xc3\x8en 1970 a primit titlul de Om de \xc8\x99tiin\xc8\x9b\xc4\x83 emerit._NEWLINE_A fost membru de onoare al Societ\xc4\x83\xc8\x9bii de Chimie Industrial\xc4\x83 din Paris, din anul 1970._NEWLINE_Numele s\xc4\x83u \xc3\xael poart\xc4\x83 ast\xc4\x83zi Institutul de Chimie \xe2\x80\x9eCoriolan Dr\xc4\x83gulescu\xe2\x80\x9d din Timi\xc8\x99oara."